**Mačiatka**

Som milovníčka mačiek. Máme doma dve mačky, Rišku a Elišku. Ako na potvoru obidve čakali mačiatka naraz. S mojím bratom Boriskom sme im pripravili domček. A potom sme už len čakali na deň „D“.

Stalo sa to práve v sobotu. Prišla na návštevu moja babka a krstný. Mal veľkého psa. Práve pes Stone dopomohol tomu, aby sme sa konečne dočkali. Ponaháňal Rišku po celej záhrade, až ju nakoniec zahnal na strom pri altánku. Keď zliezla, začala sa správať divne. Ľahla si do domčeka a začala veľmi mňaukať. Spozorneli sme a uvedomili si, že sa niečo deje. Riška začala rodiť a mačiatka prichádzali na svet. Prvé, druhé, tretie ... piate! Päť krásnych mačiatok bolo na svete! Prvé mačiatko bolo šedo-biele. Druhé bolo na štýl Garfielda-úplne ryšavé. Tretie bolo presne ako jeho maminka. Bolo bielo-ryšavo-čierne. Štvrté bolo ryšavo-smotanové. Piate bolo malé hnedo-čierne tigríča. Všetky vyzerali ako malé potkaníky. Každé z nich malo krásny ňufáčik a malinké nožičky. Očká mali ešte zalepené, ale už o pár týždňov prvýkrát uvidia svetlo sveta. Hýbu sa veľmi ťarbavo a všetky sa snažia dostať k maminke, lebo je pre nich jediným zdrojom potravy a živín. A keď sa im niečo nepáči neboja sa spustiť mačaciu sirénu. Sobota bola pre mňa zážitkom. Bola som spokojná, že mám živé kino a Riška bola spokojná, že mačiatka sú už pri nej. K dokonalosti chýbali už len mačiatka našej Elišky. Stalo sa... Prešlo pár dní a porodila nám aj ona krásne a zdravé mačiatka. Dokonca v tej istej búde, kde je aj Riška so svojím potomstvom.

Príchod mačiatok bol pre mňa úžasným zážitkom a je krásne pozorovať ich, ako rastú 🙂. Sme radi, že ich máme pri sebe.

LIVKA BRUNCLÍKOVÁ 5. T